A BIZOTTSÁG 1862/2004/EK RENDELETE

(2004. október 26.)

a görögdinnye forgalmazási előírásainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 2. cikkére,

mivel:

A görögdinnye azon termékek között szerepel a 2200/96/EK rendelet I. mellékletében, amelyek számára forgalmazási előírásokat szükséges megállapítani. A görögdinnye forgalmazási előírásainak megállapításáról szóló, 1997. június 16-i 1093/97/EK bizottsági rendelet (2) többször is módosításra került. Az egyértelműség érdekében szükséges tehát az 1093/97/EK rendelet hatályon kívül helyezése és 2005. január 1-től új rendelettel történő helyettesítése.

Az új szabvány alkalmazása révén ki kell zárni a piacról a nem kielégítő minőségű termékeket, és olyan módon kell befolyásolni a termelést, hogy az megfeleljen a fogyasztók igényeinek, valamint a lojális verseny alapján megkönnyítse a kereskedelmi kapcsolatokat, ezáltal is hozzájárulva a termelés jövedelmezőségének növeléséhez.

ELFOGADTA EZT A RENDELETET:

1. cikk

A 0807 11 KN-kód alá tartozó görögdinnye forgalmazási előírásait a melléklet tartalmazza.

A szabvány a kereskedelem valamennyi fázisában alkalmazandó a 2200/96/EK rendeletben foglalt feltételek mellett.

A szállítást követő fázisban azonban a termékek a szabvány előírásaitól eltérően mutathatnak:

2. cikk

Az 1093/97/EK rendelet hatályát veszti.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2005. január 1-jétől kell alkalmazni.

(1) HL L 297., 1996.11.21., 1. o. A legutóbb a 47/2003/EK bizottsági rendelettel (HL L 7., 2003.1.11., 64. o.) módosított rendelet.

(2) HL L 158., 1997.6.17., 21. o. A legutóbb a 907/2004/EK rendelettel (HL L 163., 2004.4.30., 50. o.) módosított rendelet.

MELLÉKLET

A GÖRÖGDINNYÉRE VONATKOZÓ ELŐÍRÁSOK

I. A TERMÉK MEGHATÁROZÁSA

Ez az előírás a friss állapotban forgalomba kerülő, fogyasztásra szánt, a Citrullus lanatus (Thunb.) Matsum. et Nakai fajtához tartozó görögdinnyékre (kultivárokra) vonatkozik, az ipari feldolgozásra termesztett görögdinnyék kizárásával.

II. A MINŐSÉGRE VONATKOZÓ RENDELKEZÉSEK

Az előírás célja az értékesítésre előkészített és csomagolt görögdinnye minőségi követelményeinek meghatározása.

A. Minimumkövetelmények

Az adott minőségi osztályra vonatkozó külön előírásokra és megengedett eltérésekre is figyelemmel, a görögdinnyének minden osztályban a következő tulajdonságoknak kell megfelelnie:

— ép,

— egészséges, ki kell zárni azokat a termékeket, amelyek olyan mértékben rohadtak vagy romlottak, hogy fogyasztásra alkalmatlanok,

— tiszta, gyakorlatilag minden látható idegen anyagtól mentes,

— kártevőktől gyakorlatilag mentes,

— kártevők okozta károsodástól gyakorlatilag mentes,

— kemény és megfelelően érett; a húsállomány színeződése, valamint íze a fogyasztási érettségnek feleljen meg,

— ne legyen felrepedt,

— nem természetes felületi nedvességtől mentes,

— idegen szagtól és/vagy íztől mentes.

A görögdinnye fejlettsége és állapota olyan legyen, hogy:

— kibírja a szállítást és az árukezelést, és

— megfelelő állapotban érkezzen a rendeltetési helyére.

B. Az érettségre vonatkozó mimimumkövetelmények

A görögdinnye legyen kellően fejlett és megfelelően érett. A gyümölcshús refraktométer-értéke – a legnagyobb keresztmetszeti átmérőn, a gyümölcshús közepén mérve – legalább 8o legyen.

C. Osztályozás

A görögdinnyék a következő két osztályba sorolhatók:

i. I. osztály Ebbe az osztályba csak jó minőségű görögdinnyék tartozhatnak. A görögdinnyéknek a fajta jellemzőivel kell rendelkeznie. Mindazonáltal mutathatják a következő, bizonyos csekély hibákat, azzal a feltétellel, hogy ezek nem befolyásolják károsan a termék általános megjelenését, minőségét, eltarthatóságát és csomagolt állapotban történő megjelenését: — csekély formai eltérés, — a héj kis színhibája; a görögdinnye világosabb része, amely növekedési ideje alatt a földdel érintkezett, nem minősül hibának, — könnyű, összeforrott felületi repedések, — a héj súrlódás vagy kezelés következtében keletkezett csekély hibái; az érintett rész nem haladhatja meg a gyümölcs felületének egytizenhatod részét. A görögdinnye kocsánya legfeljebb 5 cm hosszú lehet.

ii. II. osztály Ebbe az osztályba tartoznak azok a görögdinnyék, amelyek nem felelnek meg az I. osztály követelményeinek, viszont a korábban ismertetett minimumkövetelményeket kielégítik. A következő hibák megengedhetőek, amennyiben a görögdinnye a minőség, az eltarthatóság és a csomagolt állapotban történő megjelenés tekintetében megőrzi lényeges tulajdonságait: — alaki hiba, — összeforrott felületi repedések, — a héj kis színhibája; a görögdinnye világosabb része, amely növekedési ideje alatt a talajjal érintkezett, nem minősül a héj színhibájának, — enyhe nyomásfoltok, — a súrlódás vagy kezelés, illetve a kártevők támadásai és betegségek következtében kialakult felületi hibák; az érintett rész nem haladhatja meg a gyümölcs felületének egynyolcad részét.

III. MÉRETRE VONATKOZÓ RENDELKEZÉSEK

A méretet a görögdinnye tömege határozza meg. A legkisebb megengedett tömeg 1 kg.

Csomagolt áru esetében a legkisebb és legnagyobb görögdinnye csomagolási egységen belüli tömegkülönbsége 2 kg lehet vagy 3,5 kg abban az esetben, ha a legkisebb görögdinnye 6 kg-nál nagyobb.

A csomagolatlanul (ömlesztve) szállított görögdinnye tömeg szerinti egyneműsége nem követelmény.

IV. A MEGENGEDETT ELTÉRÉSEKRE VONATKOZÓ RENDELKEZÉSEK

Minden csomagolási egység, illetve ömlesztve szállított tétel tartalmazhat olyan görögdinnyét, amelynek a minősége és a mérete megengedett mértékben eltér a feltüntetett osztály követelményeitől.

A. Minőségi eltérések

i. I. osztály A görögdinnye darabszámának vagy tömegének 10 %-a lehet olyan, amely az osztály követelményeinek nem felel meg, de megfelel a II. osztály követelményeinek, kivételes esetekben a II. osztály megengedett eltéréseit is beleértve.

ii. II. osztály A görögdinnye darabszámának vagy tömegének 10 %-a lehet olyan, amely sem ezen osztály követelményeinek, sem a minimumkövetelményeknek nem felel meg, kivéve ha a gyümölcs rothadás vagy bármely más minőségromlás miatt fogyasztásra alkalmatlanná vált.

B. Megengedett méretbeli eltérések

Valamennyi osztály tekintetében: a görögdinnye darabszámának vagy tömegének 10 %-a lehet olyan, amely nem felel meg a jelölés szerinti méretkategóriának, de a besorolás szerinti mérettartománytól legfeljebb 1 kg-mal lehet nagyobb vagy kisebb.

A megengedett eltérés azonban nem érinti azokat a görögdinnyéket, amelyek tömege nem éri el a 800 g-ot.

V. A KÜLSŐ MEGJELENÉSRE VONATKOZÓ RENDELKEZÉSEK

A. Egyneműség

A csomagolási egységek, illetve az ömlesztve értékesített termék esetében az egyes tételek tartalma legyen egynemű, és kizárólag azonos eredetű, azonos fajtájú és minőségű görögdinnyét tartalmazzanak.

A csomagolási egység vagy az ömlesztve értékesített görögdinnye esetében a tétel látható része a teljes belső tartalmat tükrözze.

Továbbá az I. osztályú görögdinnye alakja és héjának színe legyen egynemű.

E pont előző rendelkezéseitől eltérően e rendelet hatálya alá tartozó termékek keveredhetnek értékesítésre szánt, legfeljebb 3 kg súlyú csomagolás esetén, különböző fajtájú friss gyümölcsökkel és zöldségekkel a 48/2003/EK bizottsági rendeletben (1) foglalt feltételeknek megfelelően.

B. Csomagolás

A görögdinnyét úgy kell becsomagolni, hogy a termék megfelelően védve legyen.

A csomagolási egységek belsejében használt anyag legyen új, tiszta és olyan minőségű, hogy az a termékben semmilyen külső vagy belső elváltozást ne okozzon. Megengedett az egyéb anyagok, különösen a termék leírására szolgáló papír vagy bélyegzők alkalmazása, amennyiben a nyomtatás vagy a címkézés egészségre ártalmatlan festékkel, illetve ragasztóval történik.

A egyes termékekre felhelyezett címkék eltávolításukkor nem hagyhatnak semmilyen látható ragasztási nyomot, és a héjat sem sérthetik.

A csomagolási egységek vagy az ömlesztve értékesített termék esetében a tételek minden idegen anyagtól mentesek legyenek.

Az ömlesztve szállított görögdinnyét a szállítóeszköz padlójától és falaitól olyan megfelelő védőanyaggal kell elválasztani, amely új és tiszta, és nem okozza a gyümölcs íz- vagy szagelváltozását.

C. Megjelenés

A görögdinnye megjelenése lehetséges:

— csomagolt állapotban, ideértve nagy űrtartalmú ládákat is,

— ömlesztett állapotban (közvetlenül a szállítóeszközbe rakás).

VI. A JELÖLÉSRE VONATKOZÓ RENDELKEZÉSEK

A csomagolási egységek ugyanazon oldalán olvashatóan, letörölhetetlenül és kívülről jól láthatóan a következő adatokat kell feltüntetni.

Az első bekezdésben hivatkozott adatokat nem szükséges feltüntetni a csomagolási egységeken abban az esetben, ha ezek kívülről látható kereskedelmi csomagolást tartalmaznak, és mindegyiken fel vannak tüntetve ezen adatok. A csomagolási egységeken semmilyen megtévesztő jelzés nem szerepelhet. Raklapon elhelyezett csomagolási egységek esetén az adatokat kísérőlapon kell feltüntetni, amelyet a raklap legalább két oldalán jól láthatóan kell elhelyezni.

Az ömlesztve szállított (közvetlenül a szállítóeszközbe rakott) görögdinnye esetében a jelölési adatokat egy kísérőlapon kell feltüntetni, amelyet a szállítóeszköz belsejében kell jól észrevehetően elhelyezni.

Ömlesztett áru esetén a méret, a nettó tömeg és a darabszám feltüntetése nem kötelező.

A. Azonosítás

A csomagoló és/vagy forgalmazó neve és címe

Mindez helyettesíthető:

— az előcsomagolás kivételével minden csomagoláson a csomagoló és/vagy forgalmazó hivatalosan kiadott, illetve elfogadott kódjelzésével, amit megelőz a „csomagoló és/vagy forgalmazó” hivatkozás, vagy ennek megfelelő rövidítés,

— kizárólag előcsomagolás esetében a Közösségen belül letelepedett eladó nevével és címével, amelyet megelőz a „csomagolva … számára” vagy ennek megfelelő hivatkozás. Ebben az esetben a címkén ugyanúgy fel kell tüntetni a csomagoló és/vagy forgalmazó megfelelő kódjelzését. Az eladó rendelkezésre bocsátja az ellenőrző szervek által e kódjelzés azonosításához szükségesnek ítélt valamennyi információt.

B. A termék fajtája

— „görögdinnye”, amennyiben a tartalom kívülről nem látható,

— fajtanév (nem kötelező),

— a gyümölcshús színe, amennyiben az nem piros,

— „mag nélküli”, amennyiben ennek megfelel (2).

C. A termék származása

— Származási ország és, tetszőlegesen, a termesztési tájegység, illetve az ország, a régió vagy a helység megnevezése.

D. Kereskedelmi előírások

— osztály,

— méret (ha méret szerint osztályozott), a legkisebb és a legnagyobb tömeg feltüntetésével,

— darabszám (nem kötelező),

— nettó tömeg (nem kötelező).

E. Hivatalos ellenőrző jel (nem kötelező)

(1) HL L 7., 2003.1.11., 65. o.

(2) Seedless watermelons may contain underdeveloped seeds and occasional developed seeds.